宋祁
孟冬驾狩近郊
讲事当农隙，于畋法健行。
百神奔汉跸，万骑扈轩营，
彍弩先驱肃，彫戈后队明。
云罗垂列岳，虎落压裨瀛。
掠野毛群萃，搜林羽族并。
熊罴兆中见，鹅鹳阵前程。
叠中星弧妙，连飞月箭轻。
雁穷书并坠，兔尽窟兼平。
俊鹘交拳击，寒鹰厉吻鸣。
舞骖均耳耳，鋂犬斗令令。
示祝仍开纲，招虞不用旌。
才闻大緌下，已见护车盈。
行在移銮仗，中涂集幔城。
寿觞称帝酒，恩膳遍君羹。
雾日曈昽暖，霜原澶漫清。
长杨卷衰叶，敦苇拉枯茎。
羽猎何烦讽，车攻遂合赓。
宁专乾豆存，要阅建章兵。
风入旂常影，天含鼓吹声。